text: Verdenskrig er et hit
  07 november 2018 kl. 18.18
  Historien om 1. Verdenskrig kan stadig trække fulde huse, og interessen er ikke blevet mindre her, hvor det er 100 år siden den sluttede.
  En af dem, der fortæller historien om 1. Verdenskrig, der også kendes som Den store Krig i de lande, der kæmpede i den, er historiker Jørn Buch fra Haderslev.
  I 40 år har historikeren fra Haderslev fortalt om den krig, der indvarslede en helt ny verden og nye katastrofer. I 36 år har han guidet på busture til slagmarkerne i Frankrig. Her i tiden omkring 100 års dagen har han kalenderen fyldt.
  - Alle sønderjyder har et eller flere medlemmer af familien, der var med i krigen, fortæller Jørn Buch. Derfor er interessen måske ekstra høj her i landsdelen.
  Jørn Buch, foredragsholder, Haderslev: "Alle sønderjyder har et familiemedlem, der var med i krigen."
  I dag skal Jørn Buch holde to foredrag, og han glæder sig til dem begge. Han anslår selv, at han har holdt mere end 1000 foredrag i tidens løb, og det kan blive til mange flere. 
  - Jeg fortsætter så længe helbredet holder og så længe, der er nogen, der vil høre på mig.
  Næsten 100 fremmødte på Tønder Bibliotek tyder på, at det nok kommer til at vare en rum tid.
  
  